Soektog voortgesit ná Pta-man in dam verdwynJacko Badenhorst. Foto: Facebook OPVOLG: Jacko Badenhorst se liggaam is gevind. lees meer hier. Die soektog na die 43-jarige man wat Saterdag in die Bon Accord-dam, noord van Pretoria, verdwyn het, is Maandagoggend voortgesit. Jacko Badenhorst het Saterdag omstreeks 15:00 saam met vriende op ŉ boot op die dam uitgevaar toe die voorval gebeur het. Xander Loubser, woordvoerder van Best Care-ambulansdienste, het gesê dat Badenhorst glo saam met sy vriende van die boot af geduik het om te swem, toe hy net onder die water verdwyn het. Sy vriende het hom probeer soek, maar kon hom weens die troebel water en ysige temperatuur nie opspoor nie en het hulp ontbied. Volgens IOL het een van Badenhorst se vriende vertel hoe Badenhorst sy arm bo die water uitgesteek en vir hom gewaai het voordat hy onder die water weggesink het. Die vermoede bestaan dat hy weens hipotermie onder die water verdwyn het. Polisieduikers en reddingswerkers het Saterdagmiddag onmiddellik na Badenhorst begin soek, maar die soektog moes die aand weens swak sigbaarheid afgelas word. Die soektog het Sondag ook niks opgelewer nie. Johan Pieters, woordvoerder van die Tshwane-nooddienste, het Maandagoggend aan Maroela Media gesê die soektog duur steeds voort. In dié stadium is geen nuwe inligting beskikbaar nie. Badenhorst se vriendin, Menita Visagie, het die naweek huilend langs die dam gestaan en kyk hoe daar na hom gesoek word. Volgens Loubser is traumaberaders na die toneel gestuur om haar en Badenhorst se vriende te ondersteun. Visagie het Maandag op haar Facebook-profiel aan Badenhorst hulde gebring en geskryf dat hy haar sielsgenoot en die liefde van haar lewe was. “Jy was die beste man vir my. [Jy het] nooit opgegee nie, net altyd gesê, ‘my skouers is breed’. Op wie se skouers moet ek nou huil, want my man is van my af weggevat … Ek gaan nie sonder jou die mas kan opkom nie en ek wil nie sonder jou lewe nie. My lewe het Saterdagmiddag alle sin en betekenis verloor. Ons gaan vandag voort om na jou te soek, maar dit was sover die ergste drie dae van my lewe. Lief jou baie Jacko Badenhorst.”